次子蒼寄余清老韻
作者：吳則禮
朝代：宋

paragraphs: 從來三仕及三已，總落道人坐定裏。
滑稽社中黄髪將，詎與阿朔論輩行。
平生芋魁曾未錯，粱肉寧殊腐腸藥。
百年兀兀且飽睡，夢事有無渾不記。
久甘袖手菩提坊，餓死肯踏狙公鄉。
山林誰云跡如掃，天乞江湖娱此老。
癯然且喫諸方飯，汝自矻矻儂晏晏。
坐聽木魚人笑癡，政復朵頤成屢莞。
要隨煙霧入窮溟，或置一牀如浄名。
生憎阿秦六國印，蒲團禪板猶關情。
眼邊雖言有黄卷，絕知口不談書傳。
舊拈槌拂吾已許，喚取渠來姑語語。
相望幾時懷抱惡，白玉爲丹堪咀嚼。
且試車聲銅鼎湯，瀹茗徑可撩枯腸。
此言何可束高閣，自謂過之一丘壑。